A Bizottság 2648/98/EK rendelete

(1998. december 9.)

a marha- és borjúhús-ágazatbeli behozatali és kiviteli engedélyekre vonatkozó alkalmazási szabályokról szóló 1445/95/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1633/98/EK rendelettel [1] módosított, a marha- és a borjúhús piacának közös szervezéséről szóló, 1968. június 27-i 805/68/EGK tanácsi rendeletre [2] és különösen annak 9. cikkére,

mivel a legutóbb a 2365/98/EK rendelettel [3] módosított, a marha- és borjúhús-ágazatbeli behozatali és kiviteli engedélyekre vonatkozó alkalmazási szabályokról és a 2377/80/EGK rendelet hatályon kívül helyezéséről szóló, 1995. június 26-i 1445/95/EK bizottsági rendelet [4] megállapítja, hogy a 160 kilogrammot meg nem haladó élő szarvasmarhák esetében az engedélykérelem és a kiviteli engedély 7. rovatában fel kell tüntetni a származási országot;

mivel a borjakkal kapcsolatos különböző importkontingensek alkalmazási szabályait tartalmazó rendeletek meghatározzák azokat a részleteket, amelyeket meg kell határozni a behozatali engedély iránti kérelemben és az engedélyben; mivel az 1445/95/EK rendelet 2. cikke (2) bekezdését a kontingenseken kívül importált borjakra kell korlátozni;

mivel a bizonyos európai országokból importált szarvasmarha és sertésféle élő állatokra vonatkozó állat-egészségügyi feltételekről és állatorvosi bizonyítványokról szóló, 1998. május 29-i 98/372/EK bizottsági határozat [5] III. melléklete ("Állat-egészségügyi bizonyítvány") alapján és a legutóbb a 97/79/EK irányelvvel [6] módosított, a szarvasmarhafélék, a sertések és a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelv [7] alapján hozott hasonló határozatoknak az "Állat-egészségügyi bizonyítvány"-t tartalmazó mellékelte alapján az állat-egészségügyi bizonyítvány eredeti példányának a határ-ellenőrzési állomásig kísérnie kell a szarvasmarhát;

mivel a kontingenseken kívüli borjúimportok jobb irányítása érdekében meg kell állapítani, hogy valamennyi, a behozatali engedélyben feltüntetett, legfeljebb 300 kilogramm tömegű borjú esetében a 7. rovatban jelezni kell a származási hely szerinti országot és a 8. rovatban a származási országot, amelynek meg kell egyeznie az exportáló országnak a fent említett határozatok mellékletében meghatározott állat-egészségügyi bizonyítványon jelzett exportáló országgal, és ellenőrizni kell azt is, hogy a szabad forgalomba lépés idejében a behozatali engedélyen feltüntetett származási ország megfelel-e az állat-egészségügyi bizonyítvány eredeti példányán vagy másolatán megadott exportáló országnak, és ha ez a két ország nem egyezik, meg kell tagadni a szabad forgalomba való belépést;

mivel az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

Az 1445/95/EK rendelet 2. cikkének (2) bekezdése helyébe a következő szöveg lép:

"(2) A 01029005–01029049 KN-kódok alá tartozó termékek importja esetében, az élő szarvasmarhákra vonatkozó, alkalmazási szabályokat tartalmazó megfelelő rendeletek hatálya alá tartozó importkontingensek kivételével, a behozataliengedély-kérelemben és az engedélyben a következőket kell feltüntetni:

a) a 7. rovatban a származási hely szerinti országot;

b) a 8. rovatban a származási országot, amely megfelel az exportáló országnak a 98/372/EK határozat III. melléklete ("Állat-egészségügyi bizonyítvány") és a 72/462/EGK irányelv alapján az egyes harmadik országokból importált élő szarvasmarhákkal kapcsolatosan hozott hasonló határozatok melléklete ("Állat-egészségügyi bizonyítvány") értelmében. Az engedély az illető országból való import kötelezettségével jár;

c) a 20. rovatban a következő bejegyzést: "A 8. rovatban megadott származási ország megfelel az állat-egészségügyi bizonyítvány eredeti példányán vagy másolatán feltüntetett exportáló országnak."

A fentiekben említett állatoknak a szabad forgalomba bocsátása az állat-egészségügyi bizonyítvány eredeti példányának vagy a közösségi határ-ellenőrzési állomás által hitelesített másolatának bemutatásától függ, feltéve, hogy a kibocsátó ország megegyezik a behozatali engedély 8. rovatában feltüntetettel."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet az 1998. december 14-étől kérelmezett engedélyekre kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. december 9-én.

a Bizottság részéről

Franz Fischler

a Bizottság tagja

[1] HL L 210., 1998.7.28., 17. o.

[2] HL L 148., 1968.6.28., 24. o.

[3] HL L 293., 2998.10.31., 49. o.

[4] HL L 143., 1995.6.27., 35. o.

[5] HL L 170., 1998.6.16., 34. o.

[6] HL L 24., 1998.1.30., 31. o.

[7] HL L 302., 1972.12.31., 28. o.

--------------------------------------------------